அமிர்தவசனி (இதழ்)

அமிர்தவசனி தமிழில் பெண்கள் துவங்கிய முதல் மகளிர் இதழ். 1865ம் ஆண்டு மதராஸிலிருந்து வெளிவந்த ‘அமிர்த வசனி’ என்ற இந்த சிற்றிதழ் ஒவ்வொரு மாதமும் இரண்டாம் சனிக்கிழமை வெளிவந்துள்ளது. இந்த இதழை நிறுவி, அதன் ஆசிரியராகப் பல ஆண்டு காலம் நடத்தி வந்தவர் மதராஸ் மிஷனரி ஆர்.எம்.பாபுவின் மனைவி தபிதா பாபு.

 தபிதா பாபு 
கறுப்பர் நகரத்தின் ஹர்ட் என்ற அமெரிக்க மிஷனரியின் வீட்டில் வளர்க்கப்பட்டார் தபிதா. அவர் அங்கு நடத்திய அமெரிக்க மிஷன் அச்சகத்தில் சிறு வயது முதலே ஈடுபாடு கொண்டிருந்தார். இந்த அனுபவமே பின்னாளில் கறுப்பர் நகரத்தில் அவர் ‘சத்தியதீபம்’ அச்சகத்தைத் தொடங்கி நடத்த உதவியது.

மணமான இந்துப் பெண்களிடம் சீரிய கருத்துகளைக் கொண்டுசெல்ல அமிர்தவசனி சிற்றிதழை தபிதா தொடங்கியுள்ளார். அப்போது அவருக்கு வயது 20. தபிதா ‘மிசஸ் பாபு’ என்றே தன்னை பதிவு செய்துள்ளார். இங்கிலாந்து அரசி விக்டோரியாவின் வாழ்க்கை வரலாறு நூலைத் தமிழ், ஆங்கிலம், தெலுங்கு என மும்மொழியிலும் பெண்கள் புரிந்துகொள்ள ஏதுவாக எளிய நடையில் தபிதா எழுதியுள்ளார். அதன் முன்னுரையிலும் ‘டி.பி.’ என்றே தன்னைக் குறிப்பிட்டுள்ளார்.

“இம்மண்ணில் பெண் கல்விக்கு எதிராக எழும் ஒவ்வொரு தடைக்கும் நான் முழு விடையளிக்க முயன்றுள்ளேன்”, என தன் இராணியார் நூலின் முன்னுரையில் தபிதா குறிப்பிடுகிறார்.

 இதழ் வரலாறு 
மா.சு.சம்பந்தத்தின் ‘தமிழ் இதழியல் வரலாறு’ (1987) நூலிலுள்ள மகளிர் இதழ்கள் அட்டவணை ‘அமிர்தவசனி’ இதழிலிருந்து தொடங்குகிறது. அதன் வெளியீட்டாளர்கள் ‘சுதேச கிறிஸ்தவப் பெண்கள்’ என நூல் குறிப்பிடுகிறது.

“இந்துப் பெண்களுக்காகப் பெண்களாலேயே எழுதப்பெற்று சென்னையில் இருந்து 1866ல் வெளிவந்த மகளிர் இதழ் அமிர்தவசனி. இதன் (அமிர்தவசனி) ஓர் இதழ்கூட எங்கும் கிடைக்கவில்லை”, என்று ‘தமிழில் இதழியல்’ (2011) நூலில் பெ.சு.மணியின் ‘தமிழ் இதழ்கள் (1831-1881)’  கட்டுரை குறிப்பிடுகிறது.

‘இந்தியக் கிறிஸ்தவர்களின் வாழ்க்கை வரலாறு 1896'  நூலில், ‘1865ம் ஆண்டு மதராஸிலிருந்து வெளிவந்த ‘அமிர்த வசனி’ பெண்கள் இதழை நிறுவி, அதன் ஆசிரியராகப் பல ஆண்டு காலம் நடத்தி வந்தவர் மதராஸ் மிஷனரி ஆர்.எம்.பாபுவின் மனைவி தபிதா பாபு’ என்கிற தகவல் இடம்பெற்றுள்ளது.

மர்டாக்கின் நூல் சுட்டுவதை மணியின் கட்டுரை ஆமோதிக்கிறது. ‘மதராஸில் ஸ்காட்லாந்து மிஷனரிகளின் கல்விப்பணி’ என்ற கட்டுரையில் இதனை ஜோஷ்வா கலபதியும் உறுதி செய்கிறார். தமிழ் நூல் விவரணை அட்டவணை நூல், “1865ம் ஆண்டு மதராஸில் ஆச்சர்யமூட்டும் வகையில் ‘அமிர்த வசனி’ எனப் பெயரிடப்பட்ட படக்கதைகள் கொண்ட இதழ் ஒன்று இந்துப் பெண்களுக்கெனத் தொடங்கப்பட்டது. இதில் எழுதியோர் பெரும்பாலும் உள்நாட்டுக் கிறிஸ்தவப் பெண்கள்”, எனப் பதிவு செய்கிறது.   

அமிர்தவசனி சத்தியதீபம் அச்சகத்தில் அச்சிடப்பட்டது எனவும் மர்டாக் இதழுக்கான சந்தா மற்றும் விண்ணப்பங்களை தபிதாவின் கணவர் ஆர்.எம். பாபு பெற்றுக்கொண்டதற்கான தரவும் அட்டவணை நூலில் உள்ளது.

“இந்த இதழில் எழுதியவர்கள் மதம் மாறி கிறிஸ்தவத்தைத் தழுவிய இந்துப் பெண்கள்; இவர்களில் பலர் மிஷன் பள்ளிகளில் பயின்றவர்கள்”, என 1866ம் ஆண்டு வெளியான ‘ஜர்னல் தே மிஷன் இவாஞ்சலிக்’ (Journal Des Missions Evangeliques: Quarante - unième année) பிரெஞ்சு நூல் குறிப்பிடுகிறது.

 இதழ் உள்ளடக்கம் 
சென்னை பிரம்ம சமாஜத்தின் ராஜகோபாலாச்சாருலு மற்றும் சுப்பராயலு செட்டி 1864ம் ஆண்டு வெளியிடத் தொடங்கிய ‘தத்துவ போதினி’ இதழில் ‘அமிர்தவசனி’ இதழின் பகுதிகள் மறுவெளியீடாக பதிப்பிக்கப்பட்டன. அதில் மநு விளக்கம், பிரம்ம சமாஜப் பாடல்கள் விளக்கம், உபநிஷத்துகள் விளக்கம் போன்றவை சமாஜத்தாரின் தத்துவ போதினியில் இடம்பெற்றன.

இதே தத்துவ போதினியில் 1866ம் ஆண்டு ஜூலை மாதம், ‘சமய ஆசாரத் தருமங்கள், இலக்கிய இலக்கணங்கள், ககோளப் பூகோளங்கள், கணிதம், ஜெந்து சுபாவம் (gentoo- இந்தியர்களைக் குறிக்க ஐரோப்பியர் பயன்படுத்திய சொல்), பாக சாஸ்திரம் (சமையல்), தையல், விடுகதைகள், வினோதக் கதைகள், பழமொழிகள், போன்றவற்றைத் தக்கச் சித்திரங்களுடன்’ வாசிக்கலாம் என விவரணை செய்யப்பட்டுள்ளது. வாசகர் கடிதங்களை ஆசாரப்பன் வீதி மற்றும் பூக்கடை வீதியிலுள்ள ப்ரீ சர்ச் பாலிகா பாடசாலைகளுக்கு அனுப்பலாம்’ என்ற அமிர்தவசனி குறித்த விளம்பரம் ஒன்று வெளியாகியுள்ளது.

1866ம் ஆண்டு ஏப்ரல், ஜூலை, ஆகஸ்ட், செப்டம்பர், அக்டோபர் மாதங்களில் வெளியான தத்துவ போதினி இதழ்களில் அமிர்தவசனியில் வெளியான குழந்தை மணம் எதிர்ப்பு (இல்லறம் என்ற தலைப்பில் ஞானாபரணம் எழுதிய கட்டுரை), சுகாதாரம் பேணுதல், நன்னடத்தை,  கொடை வழங்குதல் குறித்த கட்டுரைகள் இடம்பெற்றுள்ளன. இந்த இதழ் எத்தனை வருடங்கள் பிரசுரிக்கப்பட்டது என்ற எந்த தகவலும் இல்லை.  

 மேற்கோள்கள் 
பகுப்பு:தமிழ் இதழ்கள்